ET Euroopa Liidu Teataja C 186/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2017/C 186/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„OSSOLANO“

ELi nr: PDO-IT-02093 – 24.11.2015

KPN ( X ) KGT ( )

1. Nimetus(ed)

„Ossolano“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Kaitstud päritolunimetusega „Ossolano“ (KPN) tähistatakse üksnes sellist juustu, mis vastab tootespetsifikaadis kehtestatud tingimustele ja nõuetele.

Kaitstud päritolunimetusega juustule „Ossolano“ (KPN) võib olla lisatud täiendav tähistus d’Alpe.

Juust „Ossolano“ (KPN) on järgmise kuju ja mõõtmetega:

— silinderjas juusturatas, lamedate või peaaega lamedate külgede ning kergelt kumera põhjaga;

— kaal vahemikus 6–7 kg; tähistuse d’Alpe puhul 5–6 kg;

— juusturatta paksus on 6–9 cm; läbimõõt 29–32 cm.

Juust „Ossolano“ (KPN) on järgmiste omadustega:

— koorik: sile, ühtlane, õlgkollane, laagerdumise käigus muutub värvus tumedamaks;

— juustusisu: tihke, elastne, ebaühtlaselt jaotunud väikeste aukudega (silmakesed); värvus varieerub heledast õlgkollasest tugevama õlgkollase kuni tumekollaseni;

— maitse: iseloomulik ühtlane ja vaevutuntav lõhn, mis sõltub taimedest, mida lehmad vastaval aastaajal söövad; lõhn ja maitse muutuvad juustu laagerdudes tugevamini tuntavaks.

Juustu „Ossolano“ (KPN) koostis on järgmine:

— rasvasisaldus kuivaines on vähemalt 40 %.

Juustu „Ossolano“ (KPN) laagerdumisaeg on vähemalt 60 (kuuskümmend) päeva arvestatuna piima esimese töötlemise kuupäevast.

Eespool osutatud kaal ja mõõdud peavad olema miinimumaja laagerdunud tootel.

Juust „Ossolano“ (KPN) d’Alpe on valmistatud sellistel alpiaasadel lüpstud ja kalgendatud piimast, mis asuvad kindlaksmääratud piirkonnas kõrgusel mitte alla 1 400 meetri üle merepinna.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Juust „Ossolano“ (KPN) ja „Ossolano“ (KPN) d’Alpe on valmistatud täispiimast, mis on saadud järgmist tõugu lehmadelt: Bruna, Frisona, Pezzata Rossa ja nende ristandid.

Juust „Ossolano“ (KPN) on valmistatud kahel või neljal järjestikusel lüpsil saadud täispiimast, lüpsiperiood kestab iga aasta 1. jaanuarist 31. detsembrini. Juust „Ossolano“ (KPN) d’Alpe on valmistatud kahel või neljal järjestikusel lüpsil saadud täispiimast, lüpsiperiood kestab iga aasta 1. juunist 30. septembrini.

Lehmad, kelle piima kasutatakse juustu „Ossolano“ (KPN) valmistamiseks, söövad määratletud piirkonnast pärit rohtu või kuivsööta, mille osakaal moodustab vähemalt 60 % aastasest kuivainekogusest; teraviljadest ja liblikõielistest koosnevat söödakontsentraati ja selle tootmise kõrvalsaadusi kasutatakse söödaratsioonis täiendsöödana ja selle osakaal ei tohi olla suurem kui 40 % aastasest kuivainekogusest.

Juustu „Ossolano“ (KPN) d’Alpe puhul koosneb lehmade söödaratsioon juustuvalmistamise perioodil rohust ja kuivsöödast, mida saadakse määratletud piirkonna rohumaadelt, ning mille osakaal moodustab vähemalt 90 % aastasest kuivainekogusest; teraviljadest ja liblikõielistest koosnevat söödakontsentraati ja selle tootmise kõrvalsaadusi kasutatakse söödaratsioonis täiendsöödana ja selle osakaal ei tohi olla suurem kui 10 % kogu kuivainekogusest.

Mõlemal juhul võib anda lisaks vitamiine ja mineraale õigusaktidega kehtestatud ulatuses.

Eespool osutatud protsentidesse tuleb suhtuda kui ettevaatusabinõusse, arvestades et juustu „Ossolano“ valmistatakse täielikult mägipiirkonnas, kus mõnel aastal võib kuivsööda tootmine olla eriti keeruline ja kus kontsentreeritud sööta ei ole võimalik valmistada.

Ehkki rohumaal karjatamine ei ole kohustuslik, kasutatakse seda orgude põhjas asuvatel rohumaadel olenevalt ilmastikutingimustest aprillist oktoobrini. Juustu „Ossolano“d’Alpe puhul on karjatamine 1. juunist kuni 30. septembrini kohustuslik.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid, lehmade kasvatamine, lüpsmine, juustu valmistamine ja laagerdumine peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Juust „Ossolano“ (KPN) antakse tarbimisse tervelt või portsjonitena.

Terve juustu võib anda tarbimisse vähima laagerdumisperioodi lõppedes, kui juust on tähistatud järgmiselt:

— juusturattale on vajutatud nimetus „Ossolano“,

— ühele juusturatta kahest küljest on kinnitatud paberist märgis,

— juusturattal on põletusmärk.

Portsjonitena võib juustu anda tarbimisse vähima laagerdumisperioodi lõppedes, kui juust on tähistatud järgmiselt:

— portsjonil on näha juusturattale vajutatud nimetus „Ossolano“,

— portsjonil on paberist märgis,

— kaitstud päritolunimetus „Ossolano“ on kleebitud portsjonile ja/või on see trükitud kilele, millesse juustu portsjoniteks lõikav heakskiidetud ettevõtja portsjoni pakendab.

Juust tuleb portsjoniteks lõigata ametlikku sanitaarluba omavates asutustes ning see peab kajastuma heakskiidetud kontrollistruktuuri kontrollisüsteemis. Need tegevused on lubatud ka väljaspool kaitstud päritolunimetuse määratletud piirkonda; viimati osutatud juhtudel teostab kontrollimisi heakskiidetud kontrolliasutus või viimase volitusel mis tahes muu kontrolliasutus.

Kui juustu „Ossolano“ (KPN) ja „Ossolano“ (KPN) d’Alpe pakendamisega kaasneb juustukooriku mahakraapimine või ära lõikamine (juust riivitult, kuubikutena, viiludena) ning selle tõttu ei ole algupärane märgis enam nähtav, peavad need tegevused toote jälgitavuse tagamiseks toimuma eranditult punktis 4 määratletud tootmispiirkonnas.

3.6. Sellise toote märgistamise erieeskirjad, millele registreeritud nimetus viitab

Kõik erineva suurusega juusturattad märgistatakse tootmisprotsessi jooksul: ühele juusturatta kahest küljest kinnitatakse paberist märgis ning vähima laagerdumisperioodi lõppedes vajutatakse juusturattale põletusmärk. Tähistus d’Alpe kantakse üksnes juustu „Ossolano“ (KPN) paberist märgisele.

Vormist, mida juustu „Ossolano“ (KPN) puhul kasutatakse, jääb vormimisel juusturattale algupärane jäljend, millel on näha nimetus „Ossolano“, juustukoja identifitseerimisnumber ning põletusmärk.

Märgis koosneb kolmest peamisest osast:

— välimine ring, millel on seadusega ette nähtud teave, koostisainete loetelu ja tootja äriühingu nimi,

— märgise keskmises ringis on nimetuse logo, mis on kujundatud nii, et keskmes asuva logo ümber kordub ringina võrdsel kaugusel ja vastava suurusega sama motiiv, ning ELi graafiline sümbol. Tähistust d’Alpe kandva alpijuustu puhul

— märgise alaosas asuvas ovaalis on tootja, laagerdaja, portsjoniteks tükeldaja ja pakendaja andmed.

Juustu

„Ossolano“ (KPN) märgis on äratuntav intensiivse rohelise värvuse järgi, mis on keskel ja kontuuride ümber veidi heledam.

„Ossolano“ (KPN) d’Alpe märgis on äratuntav intensiivse helepruuni värvuse järgi, mis on keskel ja kontuuride ümber veidi heledam; sellel on tähistus d’Alpe, mis asub poolringis logo keskel oleva mäetippu kujutava joonise kohal.

4. Geograafilise piirkonna täpne määratlus

Määratletud piirkond jääb Verbano Cusio Ossola provintsi järgmiste kommuunide rahvaloendus- ja halduspiiridesse: Antrona Schieranco, Anzola d’Ossola, Baceno, Bannio Anzino, Beura Cardezza, Bognanco, Calasca Castiglione, Ceppo Morelli, Craveggia, Crevoladossola, Crodo, Domodossola, Druogno, Formazza, Macugnaga, Malesco, Masera, Mergozzo, Montecrestese, Montescheno, Ornavasso, Pallanzeno, Piedimulera, Pieve Vergonte, Premia, Premosello Chiovenda, Re, Santa Maria Maggiore, Seppiana, Toceno, Trasquera, Trontano, Vanzone con San Carlo, Varzo, Viganella, Villadossola, Villette, Vogogna.

Juust „Ossolano“ (KPN) d’Alpe on valmistatud sellistel alpiaasadel lüpstud ja kalgendatud piimast, mis asuvad samas kindlaksmääratud piirkonnas kõrgusel mitte alla 1 400 meetri üle merepinna.

5. Seos geograafilise piirkonnaga

Piemonte maakonna põhjaosa Vallese kantoni ja Ticino kantoni ning Alpi Pennine ja Alpi Lepontine vahel kannab nimetust Ossola org (Val d’Ossola). Ala ulatub 70 km pikkuses põhjast lõunasse ning selle suurim laius on 35 km; lõunast piirab seda Lago Maggiore, millest mõne kilomeetri kaugusele jääb 4 600 meetri kõrgusele üle merepinna ulatuv Monte Rosa mägi ning mitu muud mäetippu kõrgusel üle 3 200 meetri üle merepinna.

Määratletud piirkonna reljeef on mitmekesine ja ebaühtlane, sellel asub väga killustunult hulk väikesi põllumajanduslikke majapidamisi, kus peetakse 10–70 piimalehma, lähikonnas asuvad ka väikesed ühised juustukojad, kus piima töödeldakse ja juustu laagerdatakse.

Kogu juustu „Ossolano“ (KPN) tootmispiirkond on mägine, mägede reljeef on seal suure kaldega, millest tuleneva mullatekke tulemusel on kohalikud mullad hapnikuvaesed, vähese veeläbilaskvuse ja kõrge pH tasemega. Piirkonna kliimatingimusi iseloomustavad rohked ja sagedased sademed (võrreldes riigi ja piirkonna keskmisega); koos omalaadse temperatuuriga, mis on keskmiselt madalam kui piirnevatel aladel, loob see keskkonna iseloomuliku taimestiku kasvuks ning juustu laagerdumiseks sobiva mikrokliima.

Juustu „Ossolano“ (KPN) omadused on seega seotud tootmiskeskkonnaga ning loomakasvatus- ja juustuvalmistamistraditsioonidega, mis omakorda kannavad endas maastikuga seotud eripärasid, näiteks karjatamist nii alpiaasadel kui ka orgude põhjas asuvatel rohumaadel, mis on kaetud kogu territooriumi mäenõlvadele omaselt väga liigirohke taimestikuga.

Loomade söötmine, eelkõige söödaratsioonis olev kuivsööt avaldab mõju piima omadustele ning see omakorda juustule (näiteks aroom, mille annab piimale ja seejärel ka juustule taim nimega alpi memmjuur (Ligusticum mutellina)).

Juust „Ossolano“ on Ossola oru põllumajandustootjate poolt oskuste omavahelisel jagamisel saadud ühise oskusteabe tulemus.

Toote seos kohaliku ajaloo ja tavadega pärineb seostest, mis tekkisid kohaliku piirkonna elanike ja Walseri elanike vahel, kes olid sajandite jooksul asunud naabruses asuvast Šveitsist Ossola orgu elama, kuni neist sai üks Piemonte maakonna kolmest rahvusvähemusest (teised kaks on frankoprovanslased ja valdotäänid).

Ossola oru mägipiirkondadesse elama asunud Walseri elanikud arendasid välja neile omase juustutootmisviisi; seda mõjutasid ka eripärased kliimatingimused (rohked sademed ja mitte kunagi liiga kõrged temperatuurid) ning selle tootmisprotsessis oli ette nähtud nn poolkeetmise etapp (semicottura), mille abil vadak paremini eraldus.

Poolkeetmine ja nõrutamine on juustu „Ossolano“ (KPN) tootmise iseloomulikud etapid; tänu sellele õnnestub eraldada piima eriline mikrofloora, mis omab suurt tähtsust nii piima töötlemisel juustukodades kui ka juustu hilisemas laagerdumisetapis laagerdumisruumides.

Poolkeetmise, nõrutamise ja sellele järgneva juustuvalmistamiseks eheda mikrofloora valimise tulemusel on juustus ebaühtlaselt jaotunud väikesed augud (riisitera suurusega silmakesed) ning juustul on iseloomulik tihe ja elastne konsistents. Need üksikasjad võimaldavad eristada juustu „Ossolano“ (KPN) muudest Piemonte juustukodade sama mõõtu juustutoodetest, mille sisu on muredam ning silmad väiksemad, ühesuguse kujuga ja ühtlasemalt jaotunud.

Juustusisu värvus varieerub heledast õlgkollasest tugevama õlgkollase kuni tumekollaseni; värvi intensiivsus oleneb lehmadele antava sööda koostisest, mis on kevad- ja suveperioodil erinev, samuti juustu laagerdumisetapist, eriti kui see toimub naturaalses keskkonnas.

Veel üks oluline element juustu „Ossolano“ (KPN) sensoorsete omaduste saavutamiseks on laagerdumisetapp, mille käigus temperatuuri ja niiskusega seotud keskkonnatingimused soodustavad juustuvalmistamise varasemates etappides valitud bakterite mikrofloora tegevust, aidates nii välja kujundada ainule sellele juustule omase lõhna ja maitse.

Lõhn on õrn, aga intensiivne, selles on lillelõhna, millele lisandub alpipiirkonnale omaselt kuivatatud puuviljade, nt sarapuupähklite ja kreeka pähklite aroom; vaevalt aimatava diatsetüüli mõjul on lõhn tugevam ja püsivam.

Maitse on väljakujunenud kohe, kui juust on valmis saanud, aromaatne profiil on isegi veidi pikantne; maitse on ümar, tuntav diatsetüüli maitse säilib suus pikalt, lõplikus maitsebuketis tulevad esile kuivatatud marjad, vanill, kibuvitsamarjad või muud alpiaasade taimed, näiteks nagu kibe tulikas või väikesed metsikute põõsaste marjad, näiteks karusmarjad ja kuldsõstrad.

Pärast korralikku mälumist soojeneb juust suus ja hakkab ergutama lõhna- ja maitsemeeli ning selle tihedast ja elastsest sisust vabaneb sulamisel järg-järgult mitmekülgne aroomipalett, mis sisaldab ka üsna pikantseid noote.

Viide spetsifikaadi avaldamisele:

(kõnealuse määruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.